## Odluka Ustavnog suda Republike Hrvatske broj:U-IIIA-3885/2005 od 7. veljače 2008.

### NN 24/2008 (25.2.2008.), Odluka Ustavnog suda Republike Hrvatske broj:U-IIIA-3885/2005 od 7. veljače 2008.

# USTAVNI SUD REPUBLIKE HRVATSKE

**784**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Agata Račan, predsjednica Vijeća, te suci Marko
Babić, Snježana Bagić, Mario Kos, Davor Krapac i Ivan Matija, članovi Vijeća,
odlučujući o ustavnoj tužbi koju je podnio M. D. iz R., na sjednici održanoj 7.
veljače 2008. godine, jednoglasno je donio

## ODLUKU

I. Ustavna tužba se usvaja.
II. Visoki trgovački sud Republike Hrvatske dužan je donijeti odluku povodom
žalbe u predmetu koji se vodi pred Trgovačkim sudom u Rijeci pod brojem:
P-52/01, u najkraćem mogućem roku, ali ne duljem od šest (6) mjeseci, računajući
od prvog idućeg dana nakon što Trgovački sud u Rijeci donese odluku o nastavku
postupka, odnosno nakon dostave spisa tom sudu.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, M. D. iz R., M. 4, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 10.200,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine« broj 99/99., 29/02. i 49/02. – pročišćeni
tekst; u daljnjem tekstu: Ustavni zakon), podnio 28. rujna 2005. ustavnu tužbu
radi duljine parničnog postupka koji se vodi pred Trgovačkim sudom u Rijeci pod
brojem: P-52/01 (raniji broj Općinskog suda u Rijeci P-6115/98), smatrajući da
mu je povrijeđeno ustavno pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, očitovanja Trgovačkog suda u
Rijeci, te uvida u presliku spisa Trgovačkog suda u Rijeci broj: P-52/01 (raniji
broj Općinskog suda u Rijeci P-6115/98), utvrdio pravnorelevantne činjenice za
odlučivanje o povredi ustavnog prava podnositelja, zajamčenog člankom 29.
stavkom 1. Ustava Republike Hrvatske.
Podnositelj je 28. studenoga 1998. podnio tužbu Općinskom sudu u Rijeci protiv
»A. R.« d.d. iz R., radi poništenja odluke o redovitom otkazu ugovora o radu.
Ročišta su održana 1. listopada 1999., i 27. listopada 1999.
Rješenjem broj: P-6115/98 od 10. kolovoza 2000. Općinski sud u Rijeci je odredio
prekid postupka zbog otvaranja stečajnog postupka nad dužnikom, a rješenjem od
5. prosinca 2000. sud se oglasio stvarno nenadležnim te predmet ustupio
Trgovačkom sudu u Rijeci.
Trgovački sud u Rijeci spis je zaprimio 5. siječnja 2001. te se predmet vodi pod
brojem: P-52/01.
Ročišta su održana 17. svibnja 2001., 11. lipnja 2001., 18. rujna 2001., 30.
listopada 2001., 6. prosinca 2001., 7. veljače 2002., 28. veljače 2002., 2.
travnja 2002., 28. svibnja 2002., 20. lipnja 2002., 19. rujna 2002., i 9.
listopada 2002. kada je glavna rasprava zaključena te je sud donio međupresudu
broj: P-52/01.
Protiv međupresude tuženik je izjavio žalbu, a sud je navedenu žalbu odbacio kao
nepravodobnu rješenjem broj: P-52/01 od 17. srpnja 2003.
Protiv rješenja od 17. srpnja 2003. tuženik je izjavio žalbu te je spis
otpremljen Visokom trgovačkom sudu Republike Hrvatske koji je rješenjem broj: Pž-5813/03
od 17. svibnja 2005. potvrdio prvostupanjsko rješenje.
Ročišta su održana 20. listopada 2005., 24. studenoga 2005. i 20. rujna 2006.
Na ročištu održanom 14. ožujka 2007. glavna rasprava je zaključena, a presuda
broj: P-52/01 kojom je odbijen tužbeni zahtjev podnositelja objavljena je 28.
ožujka 2007.
Spis je povodom žalbe podnositelja otpremljen Visokom trgovačkom sudu Republike
Hrvatske koji je dopisom broj: Pž-3219/07 od 27. studenoga 2007. vratio spis
prvostupanjskom sudu jer je zaključen stečajni postupak nad tuženikom.
Trgovački sud u Rijeci je 23. siječnja 2008. donio rješenje broj: P-52/01 kojim
je odredio prekid postupka.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava i
odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Rijeci podnijeta 28. studenoga 1998.
Ustavna tužba podnijeta je 28. rujna 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno šest (6) godina i deset (10) mjeseci.

4.2. POSTUPANJE NADLEŽNOG SUDA

Postupak se u razmatranom, pravnorelevantnom razdoblju prvo vodio pred Općinskim
sudom u Rijeci koji se rješenjem broj: P-6115/98 od 5. prosinca 2000. oglasio
stvarno nenadležnim i pred­met ustupio Trgovačkom sudu u Rijeci. Taj sud održao
je dvanaest ročišta te donio međupresudu broj: P-52/01 od 9. listopada 2002.
Protiv međupresude tuženik je izjavio žalbu, a sud je navedenu žalbu odbacio kao
nepravodobnu rješenjem broj: P-52/01 od 17. srpnja 2003. Protiv rješenja od 17.
srpnja 2003. tuženik je izjavio žalbu te je spis otpremljen Visokom trgovačkom
sudu Republike Hrvatske koji je rješenjem broj: Pž-5813/03 od 17. svibnja 2005.
potvrdio prvostupanjsko rješenje.
Nakon toga Trgovački sud u Rijeci donio je presudu broj: P-52/01 od 14. ožujka
2007. kojom je odbio tužbeni zahtjev. Spis je povodom žalbe podnositelja
otpremljen Visokom trgovačkom sudu Republike Hrvatske koji je dopisom broj: Pž-3219/07
od 27. studenoga 2007. vratio spis prvostupanjskom sudu jer je zaključen
stečajni postupak nad tuženikom.
Trgovački sud u Rijeci je 23. siječnja 2008. donio rješenje broj: P-52/01 kojim
je odredio prekid postupka.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u sudskom postupku, prema utvrđenju
Ustavnog suda nije pridonio duljini postupka.

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju ne radi o
osobito složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u
trajanju od šest godina i deset mjeseci, te da još uvijek nije okončan. Imajući
u vidu ukupno trajanje postupka, neučinkovito postupanje sudova te posebno
okolnost da je riječ o radnom sporu koji je po svojoj naravi žuran, Ustavni sud
ocjenjuje da je povrijeđeno ustavno pravo podnositelja da zakonom ustanovljeni
neovisni i nepristrani sud u razumnom roku odluči o njenim pravima i obvezama,
koje je zajamčeno člankom 29. stavkom 1. Ustava.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Visinu naknade zbog povrede ustavnog prava na donošenje odluke u razumnom
roku, Ustavni sud utvrđuje uzimajući u obzir okolnosti svakog pojedinog predmeta
uz istodobno uvažavanje ukupnih gospodarskih i socijalnih prilika u Republici
Hrvatskoj.
Sukladno odredbi članka 63. stavka 3. Ustavnog zakona, odlučeno je kao u točkama
III. i IV. izreke ove odluke.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Visokog trgovačkog suda Republike Hrvatske dužan je dostaviti
Ustavnom sudu pisanu obavijest o datumima donošenja i otpreme odluke u roku osam
(8) dana od dana njene otpreme, a najkasnije osam (8) dana od isteka roka
određenog u točki II. izreke ove odluke. Ovaj nalog temelji se na članku 31.
stavcima 4. i 5. Ustavnog zakona.

Broj: U-IIIA-3885/2005
Zagreb, 7. veljače 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 24/2008-784
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)